Euroopan parlamentin päätöslauselma Guineasta



Virallinen lehti nro 287 E , 29/11/2007 s. 0558 - 0559



P6_TA(2007)0057 Guinea Euroopan parlamentin päätöslauselma Guineasta Euroopan parlamentti, joka - ottaa huomioon työjärjestyksen 115 artiklan 5 kohdan, A. on syvästi huolissaan presidentti Lansana Contén 13. helmikuuta 2007 antamasta hätätilajulistuksesta Guinean ammattijärjestöjen ja kansalaisyhteiskunnan taloudellisten ja yhteiskunnallisten vaatimusten vuoksi 10. tammikuuta 2007 käynnistämän yleislakon johdosta sekä siitä, että turvallisuusjoukot tukahduttivat väkivaltaisesti 17. tammikuuta 2007 Conakryssa järjestetyn rauhanomaisen mielenosoituksen, B. on huolestunut viimeaikaisista väkivaltaisuuksista, joiden aikana turvallisuusjoukot ovat ottaneet yhteen mielenosoittajien kanssa näiden vaadittua vuoden 1984 vallankaappauksella valtaan noussutta presidentti Contéa nimittämään riippumattoman pääministerin ja luovuttamaan tälle presidentin valtaoikeutensa, C. ottaa huomioon, että presidentti Conté on julistanut "sotatilan", johon kuuluu 20 tuntia päivässä kestävä ulkonaliikkumiskielto, kulkueita, marsseja ja mielenosoituksia sekä julkisia ja yksityisiä kokouksia koskeva kielto ja joka mahdollistaa etsinnät mihin vuorokauden aikaan tahansa ja antaa armeijalle laajennetut oikeudet ryhtyä "kaikkiin tarvittaviin toimiin", D. ottaa huomioon, että armeijan erikoisjoukkojen, erityisesti "Mobile Company for Intervention and Security" ja "Autonomous Battalion for Presidential Security" -joukkojen väkivaltaiset rankaisutoimet ovat aiheuttaneet paljon uhreja; ottaa huomioon, että on esitetty väitteitä siitä, että paikalla on palkkasotureita ja entisiä sissitaistelijoita työskentelemässä hallituksen puolisotilaallisina joukkoina, E. ottaa huomioon, että Eugene Camaran nimittäminen pääministeriksi 9. helmikuuta 2007 presidentti Contén toimesta ei ollut 27. tammikuuta 2007 hallituksen ja ammattiliittojen allekirjoittaman sopimuksen mukaista, sillä liitot olivat vaatineet "konsensuspääministeriä", jolla olisi laajennettu toimeenpanovalta kolmen vuoden siirtymäkaudella, jonka aikana järjestettäisiin parlamentti- ja presidentinvaalit, ja että tämä on johtanut jatkuviin väkivaltaisuuksiin ja laittomuuksiin kaikkialla Guineassa, F. ottaa huomioon, että vuodesta 2005 alkaen on ollut useita tapauksia, joissa Guinean turvallisuusjoukot ovat tulittaneet aseettomia mielenosoittajia, muun muassa kesäkuussa 2006, jolloin hallitus vastasi perustarvikkeiden hinnannousujen aiheuttamiin mielenilmauksiin julmalla iskulla, jonka aikana poliisi ja sotilaat ampuivat kuoliaaksi ainakin 13 aseetonta mielenosoittajaa, G. ottaa huomioon, että Guinealla on luonnonvaroina kultaa, rautaa ja bauksiittia sekä viljavaa maata ja vesivarantoja, mukaan lukien kalavaroja, mikä olisi voinut osaltaan parantaa kansan elintasoa, jos maassa olisi vallinnut demokraattinen vastuunalaisuus; 1. tuomitsee jyrkästi Guinean turvallisuusjoukkojen suhteettoman ja liiallisen voimankäytön äskettäisten mielenosoitusten aikana eri puolilla maata, mikä on johtanut monien siviilien kuolemaan, useiden mielenosoittajien haavoittumiseen ja ammattiliittojen johtajien ja muiden henkilöiden pidätyksiin; 2. korostaa, kuinka tärkeää on nimetä konsensuspääministeri presidentti Contén antamien sitoumusten mukaisesti; 3. kehottaa perustamaan YK:n valvoman riippumattoman kansainvälisen selvityskomitean tutkimaan viimeaikaisia surmia sekä tapahtuneita ihmisoikeusloukkauksia ja löytämään syylliset ja saattamaan heidät oikeuden eteen lopettaen siten syyllisten rankaisemattomuuden; 4. kehottaa Guinean viranomaisia vapauttamaan välittömästi kaikki mielenosoitusten aikana pidätetyt henkilöt, jos heitä kohtaan ei ole nostettu asianmukaisia laillisia syytteitä, ja jos syytteitä on nostettu, varmistamaan, että kyseiset henkilöt saavat pikaisen ja oikeudenmukaisen oikeudenkäynnin, jossa heidän oikeutensa taataan koko menettelyn ajan; 5. kehottaa kunnioittamaan yksityisten henkilöiden ja ammattiliittojen oikeuksia ja palauttamaan ne sekä lopettamaan presidentti Contén 23 vuotta jatkunutta hallintoa leimanneet autoritaariset väärinkäytökset; kehottaa käynnistämään neuvottelut kansalaisyhteiskunnan järjestöjen ja ammattiliittojen kanssa, jotta vaatimuksiin löydetään neuvotteluratkaisut; 6. kehottaa Guinean viranomaisia lopettamaan välittömästi surmatyöt ja vaatii demokraattista siirtymistä järjestelmään, joka vastaa Guinean kansan toiveita; 7. kehottaa komissiota harkitsemaan Cotonoun sopimuksen 96 artiklassa tarkoitetun poliittisen vuoropuhelun aloittamista ja tehostamaan samalla humanitaarista apuaan uhreille; 8. kehottaa puhemiestä välittämään tämän päätöslauselman neuvostolle, komissiolle ja jäsenvaltioiden hallituksille sekä Afrikan unionille, ECOWASille, Guinean hallitukselle ja Yhdistyneiden Kansakuntien pääsihteerille. --------------------------------------------------